Diari Oficial de la Generalitat Valenciana


Sumari del DOGV 5942, del 28-01-2009 (2009/579)

RESOLUCIÓ de 30 de setembre de 2008, de la Direcció General per al Canvi Climàtic, per la qual s'atorga a Efe, SL l'autorització ambiental integrada per a una explotació avícola de gallines de posta al terme municipal de Chella.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5942

Data del DOGV
:   28-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/579


Data del document
:   30-09-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Chella
    * empresa privada
    * avicultura

RESOLUCIÓ de 30 de setembre de 2008, de la Direcció General per al Canvi Climàtic, per la qual s'atorga a Efe, SL l'autorització ambiental integrada per a una explotació avícola de gallines de posta al terme municipal de Chella. [2009/579]  
Vistos els documents que es troben en l'expedient 307/06 IPPC, instruït a instàncies dAndrés Fernández Orts, en representació de Efe, SL, a fi d'obtenir l'autorització ambiental integrada per a una explotació avícola de gallines de posta al terme municipal de Chella, s'emet aquesta resolució de conformitat amb els següents  
Antecedents de fet  
Primer. Amb data 28 de desembre de 2006, Andrés Fernández Orts, en representació de la mercantil Efe, SL, amb CIF B-46174942 i adreça al c/ Constitución, 77 de Chella (València), presenta en la Conselleria de Territori i Habitatge una sol·licitud d'autorització ambiental integrada per a l'explotació avícola de gallines de posta, que es detalla en l'annex I.  
A l'expedient s'incorpora una còpia de l'informe de compatibilitat urbanística expedit per l'Ajuntament de Chella en data 22 de gener de 2007.  
Segon. Una vegada admesa a tràmit la sol·licitud, la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació que acompanya la sol·licitud.  
Tercer. Amb data 22 d'octubre de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental i se'n publica l'anunci en el Diari Oficial de la Comunitat Valenciana (DOCV núm. 5623).  
Durant aquest període s'han presentat sengles al·legacions tant en aquesta Conselleria com a l'Ajuntament de Xella. En l'expedient consta el certificat de la informació pública.  
Quart. Amb data 23 de setembre de 2008 s'emet un informe favorable de la Confederació Hidrogràfica del Xúquer, subjecte al compliment de diverses condicions.  
Cinqué. Transcorregut el termini d'informació pública, amb data 18 de gener de 2008 se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. S'han incorporat a l'expedient els informes emesos pel Servei de Residus Industrials i el Servei de Protecció de l'Ambient Atmosfèric d'aquesta Conselleria com també l'informe emés per la Conselleria d'Agricultura, Pesca i Alimentació.  
Seté. Amb data 29 de setembre de 2008 es realitza el tràmit d'audiència a l'interessat.  
Vuité. Amb data 30 de setembre de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 307/06 IPPC de sol·licitud d'autorització ambiental integrada, promogut per Efe, SL.  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 9.3.a de l'annex I de la Llei 2/2006.  
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Efe, SL l'autorització ambiental integrada per a l'explotació avícola de gallines de posta, relativa al Projecte bàsic d'autorització ambiental integrada, per a l'explotació ubicada al polígon 6, parcel·les 51, 79, 80 i 82 del terme municipal de Chella (València), la qual queda inscrita en el Registre General d'Instal·lacions IPPC de la Comunitat Valenciana amb el número 330-08/AAI/CV, condicionada al compliment dels requisits següents:  
1. Emissions atmosfèriques  
Les emissions difuses a l'atmosfera estimades per al conjunt de l'explotació seran les següents:  
  
2. Soroll  
Respecte al nivell de sorolls transmesos a l'exterior s'haurà de complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, al perímetre de la parcel·la s'han de complir els límits sonors externs establits per a zones d'ús industrial, que són els següents:  
  
Cada cinc anys s'haurà de realitzar una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental, es crea i es regula el seu registre.  
Se'ls atorga un termini de tres mesos, a partir de la concessió de l'autorització ambiental integrada, perquè presenten l'informe de l'última auditoria acústica realitzada.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Olors  
Quan l'òrgan competent ho considere necessari podrà requerir al titular de l'explotació la realització d'una avaluació de la molèstia per olors que genera, per mitjà del mesurament de les unitats d'olor, d'acord amb la norma UNE-EN 13131. A les zones residencials d'afecció, el percentil 98 de les mitjanes horàries al llarg d'un any les limita a 5 unitats d'olor.  
4. Abocaments   
4.1. Aigües residuals  
Les aigües residuals domèstiques es recullen i s'emmagatzemen en un depòsit estanc. Després són transportades per un gestor autoritzat i s'aboquen a una depuradora per al tractament.   
Anualment, s'hauran d'aportar totes les factures de retirada o els justificants acreditatius de la retirada de les aigües residuals que s'emmagatzemen en un depòsit impermeable per al posterior tractament en la depuradora local, de manera que aquestes estiguen d'acord amb el volum generat.  
Les aigües residuals procedents de la neteja de les instal·lacions s'evaporen en les mateixes naus per raó del sistema de ventilació.  
Les instal·lacions han de ser perfectament impermeables i estanques. Les cintes transportadores de fem estaran cobertes.  
D'aquesta manera, es garanteix la inexistència d'abocament d'aigües residuals al domini públic hidràulic (abocament zero).  
La Confederació Hidrogràfica del Xúquer emet un informe favorable sobre la gestió de les aigües residuals amb les següents condicions:  
1. Respecte al tractament dels purins o fems generats pels animals es recorda que:  
D'acord amb la disposició addicional cinquena de la Llei 10/1998, de residus, la utilització com a fertilitzant agrícola d'aquests residus, quan s'utilitzen en el marc de les explotacions agràries no tindran la consideració d'abocament a l'efecte establit en l'article 100 del Text refós de la llei d'aigües (RD legislatiu 1/2001) i estarà subjecta a la normativa que a aquest efecte aprove el govern i a les normes addicionals que, si s'escau, aproven les comunitats autònomes.  
En tot cas, les instal·lacions ramaderes han de disposar de femers o fosses de purins estanques i impermeables amb capacitat suficient per a emmagatzemar i estabilitzar les dejeccions abans del seu aprofitament posterior, per la qual cosa la falta d'impermeabilitat i estanquitat de les basses o dels depòsits d'emmagatzemament dels fems o purins com també la seua incorrecta aplicació agronòmica, quan aquesta en siga la forma d'eliminació, podrà donar lloc a la incoació d'un expedient sancionador per infracció tipificada en la lletra f) de l'article 116 de la mateixa llei.  
2. En qualsevol cas es recorda al titular de l'activitat que està prohibit efectuar abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
3. Les instal·lacions on s'emmagatzemarà el compost han de disposar dels mitjans de protecció necessaris per a evitar que les aigües pluvials que hi cauen s'aboquen al terreny o a qualsevol altre element del domini públic hidràulic.  
4. D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni en particular la potestat sancionadora.  
4.2. Aigües pluvials  
No es considera necessari cap sistema per a la recollida o canalització d'aigües pluvials. Queda prohibit l'abocament directe o indirecte de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
5. Protecció del sòl i de les aigües subterrànies  
La gestió dels fems de l'explotació està subjecta a les condicions fixades en la Llei 6/2003, de 4 de març, de ramaderia, com també a qualsevol altra normativa que a aquest efecte s'aprove.  
La gallinassa es recull per mitjà de cintes transportadores fins a l'exterior de les naus on es troba un camió sobre el qual es deixen caure. Les cintes transportadores que s'ubiquen a l'exterior de les naus hauran d'estar cobertes.  
Les zones d'eixida de la gallinassa per les cintes transportadores hauran d'impermeabilitzar-se per mitjà de solera de formigó.  
S'haurà de retirar el fem ubicat a la parcel·la 71 del polígon 6 com també s'haurà de clausurar l'esmentat femer en no tractar-se d'una instal·lació impermeable i no estar inclosa aquesta parcel·la en l'explotació.  
La gallinassa és retirada per una empresa que s'encarrega de la seua gestió com a esmena orgànica.  
No s'ha de realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
La instal·lació disposa d'abastiment d'aigua per mitjà de connexió a la xarxa municipal.  
6. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana s'aplicaran de forma supletòria a la normativa sectorial per a la gestió de subproductes animals (animals morts i deixalles d'origen animal) que es regiran pel Reglament 1774/2002 del Parlament Europeu i del Consell, pel qual s'estableixen les normes aplicables als subproductes animals no destinats a consum humà i pel RD 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
Quant a la gestió de residus sanitaris, caldrà ajustar-se al que disposa el Decret 240/1994, de 22 de novembre, pel qual s'aprova el reglament regulador de la gestió dels residus sanitaris.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'entorn de la magnitud que a continuació s'indica i la capacitat total de l'explotació detallada en l'annex I siga de 100.000 places de gallines de posta.  
  
\* \* \* \* \* \* \* \* \* \* \* \* \* \* \* \*  
  
L'esmentat centre productiu està inscrit en el Registre de Petits Productors de Residus Perillosos de la Comunitat Valenciana.  
En el termini de tres mesos s'haurà d'aportar còpia dels documents d'acceptació dels residus produïts (perillosos i no perillosos), emesos per un gestor autoritzat. Aquests documents han de ser originals o compulsats, han d'estar segellats pel gestor i han d'estar vigents.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
El lliurament d'alguns residus a les dependències municipals es considera adequat mentre les quantitats de residu que es generen siguen de l'entorn indicat en la taula i sempre que els esmentats residus no procedisquen directament de l'activitat principal de la instal·lació i es dispose de l'autorització expressa de l'ajuntament.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, d'acord amb l'article 16 de l'esmentat reglament, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un cobert, amb sòl impermeable i sistemes de recollida de vessaments accidentals.  
S'haurà de presentar un pla de prevenció i reducció de residus perillosos seguint el que estableix la Llei 10/2000, de 12 de desembre, de residus de la Comunitat Valenciana, article 45 i disposició addicional 4ª (DOGV núm. 3895).  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els animals morts tindran la consideració de material de la categoria 2 d'acord amb el que estableix el Reglament CE 1774/2002 com també el Reial decret 1429/2003, de 21 de novembre de 2003, pel qual es regulen les condicions d'aplicació de l'esmentat reglament, per la qual cosa es recollirran, transportaran, s'identificaran i eliminaran segons el que estableix aquest reglament.  
Una vegada finalitzada l'ampliació projectada, i en el termini de tres mesos, s'haurà d'aportar original o còpia compulsada de l'assegurança de retirada de cadàvers que ha d'estar segellada pel gestor i estar en vigor, incloent-hi la totalitat dels animals de l'explotació.  
L'emmagatzemament d'animals morts s'ha de realitzar en contenidors amb una capacitat adequada a la grandària de l'explotació. Aquests contenidors es mantindran en adequades condicions higienicosanitàries i de conservació i han d'estar ubicats fora de la zona d'activitat ramadera, en un lloc de fàcil accés per al vehicle de transport.  
Finalment, s'haurà de portar un registre documental relatiu a la producció i utilització de fem (en el qual figuren la quantitat, naturalesa, origen, destinació, freqüència de recollida, mitjà de transport i mètode de valoració o eliminació del fem gestionat) i la retirada per una empresa autoritzada de les baixes animals generades en l'explotació.  
7. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el cessament d'alguna de les unitats s'han de desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
8. Altres condicions  
En relació amb les normes mínimes de benestar animal, es tindrà en compte allò recollit en el Reial decret 3/2002, d'11 de gener, pel qual s'estableixen les normes mínimes de protecció de les gallines ponedores.  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
S'haurà de complir el que disposa la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
L'explotació i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
9. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
10. Impacte ambiental  
Es disposa de declaració d'impacte ambiental de data 25 de setembre de 2008, les condicions de la qual s'han inclòs en aquesta autorització ambiental integrada.  
Segon  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
Abans de la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
Certificat visat pel tècnic director de l'execució del projecte en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Certificats tècnics exigits per les normatives sectorials aplicables segons el tipus d'activitat.  
Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Quart  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Cinqué  
En tot allò no especificat en aquesta resolució caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 30 de setembre de 2008.- El director general per al Canvi Climàtic: Jorge Lamparero Lázaro.  
ANNEX I  
Descripció del projecte  
La mercantil Efe, SL posseeix una explotació avícola de gallines de posta al terme municipal de Chella (València), composta per dos naus, un magatzem i un centre classificador d'ous existents i una nova nau projectada. La seua capacitat, després de l'ampliació, serà de 100.000 places.  
En el procés de l'activitat de posta, els animals es reben en l'explotació amb 18 setmanes de vida i després d'un període d'adaptació d'una setmana comencen el període de posta, que sol durar 13-14 mesos. Passat aquest temps, es porten a l'escorxador.  
En el procés de l'activitat de classificació d'ous, aquests arriben des de les naus de ponedores a través de cintes transportadores, passen per miratge, després per la classificadora on es separen per calibres estampats amb la data de posta i s'envasen.  
La instal·lació disposa de ventilació forçada, per mitjà de ventiladors, i sistema de refrigeració, per mitjà de panells de cel·lulosa humitejats. També disposa de ventilació natural en carener.   
La instal·lació disposa d'instal·lació elèctrica per a la il·luminació artificial, la força de la nau i de la maquinària existent.  
Les naus de posta disposen de files de gàbies de tipus convencional disposades en bateria.  
Sota les gàbies se situen les cintes automàtiques on es recull la gallinassa que s'extrau cada 2-3 dies.  
Totes les gallines de la nau tenen la mateixa edat i són d'idèntica estirp i procedència. Es practica el sistema de «tot dins-tot fora».  
El subministrament del pinso es realitza per mitjà de menjadors de tipus corregut, on s'incorpora a través de carros autopropulsats.  
El subministrament d'aigua es realitza a través d'abeuradors de vàlvula o tipus tetina.  
L'explotació disposa d'un abastiment d'aigua potable procedent de la xarxa municipal d'aigua. El consum anual s'estima en 10.000 m³/any.   
Es considera que en les cobertes de les edificacions no hi haurà pols ni brutícies, per la qual cosa les aigües pluvials estaran netes i no serà necessari instal·lar cap sistema per a la seua recollida o canalització.  
Les aigües residuals de la neteja de les instal·lacions s'eliminen per evaporació durant el buit sanitari.  
Les aigües residuals sanitàries són conduïdes a un depòsits estanc on són recollides i emmagatzemades. Després són recollides i transportades per un gestor autoritzat per a abocar-les a l'estació depuradora.  
La recollida de la gallinassa es realitza per mitjà de cintes transportadores que es disposen en sentit longitudinal de la nau, sota cada pis de gàbies, i que la traslladen fins a una cinta coberta transversal des d'on es deixa caure al camió que la retirarà.  
La gallinassa és retirada per una empresa gestora per a la seua gestió com a esmena orgànica. Es disposa de contracte de retirada signat amb un comercialitzador i venedor d'adobs naturals.  
El fem generat s'estima en 3.000,00 tones anuals.